ሚኒስቴሩ ፈቃድ የሌላቸው  ዜጎችን  ከሳውድአረቢያ  የመመለስ ሥራው  መጠናከሩን አስታወቀ
የመኖሪያና የሥራ ፍቃድ ሳይኖራቸው በሳውድአረቢያ  የሚኖሩ  ኢትዮጵያውያንን  ወደ አገራቸው  የመመለስ ጥረቱ  ተጠናክሮ መቀጠሉን የሠራተኛና ማህበራዊ ጉዳይ ሚኒስቴር አስታወቀ ።የሚኒስቴሩ የህዝብ ግንኙነትና ኮሚኒኬሽን ዳይሬክተር አቶ ግርማ ሸለመ ለዋሚኮ  እንደገለጹት የሳውዲ መንግሥት ህገወጥ ስደተኞች አገሪቱን እንዲለቁ ባስቀመጠው ገደብ መሠረት ህጋዊ ወረቀት የሌላቸውን ዜጎች በቀሩት ቀናት ለመመለስ  የሚደረገው እንቅስቃሴ  ተጠናክሯል ብለዋል ።የኢትዮጵያ መንግሥት በሳውዲ የሚገኙ ህገወጥ ስደተኞች ወደ አገራቸው እንዲመለሱ ከቤት ለቤት ቅስቀሳ በማድረግ 82ሺህ የሚጠጉ ኢትዮጵያውያን የጉዞ  ሰነድ  እንዲሞሉ  ማድረጉን  የጠቆሙት ዜጎች እስካሁን 30 ሺህ የሚሆኑ ዜጎች ወደ አገራቸው መመለሳቸውን ተናግረዋል  ።በሳውዲአረቢያ ከሪያድ የኢትዮጵያ ኢምባሲና በጅዳ ከሚገኘው የቆንጽላ ጽህፈት ቤት በተጨማሪ መንግሥት ሰባት የምዝገባ ማዕከላትን በተለያዩ የሳውዲ ከተሞች በመክፈት ምዝገባው እየተካሄደ ይገኛል ።መንግሥት  ከዳያስፖራ ማህበራት ጋር በመተባባር ኢትዮጵያውያን ስደተኞችን በመቀስቀስና በአገራቸው ሠርተው መለወጥ እንደሚችሉ በማስገንዘብ ጭምር ወደ አገራቸው እንዲመለሱ በስፋት እየተሠራ ይገኛል ብለዋል ።የኢትዮጵያ አየር መንገድ  ከሳውዲ ተመላሽ ዜጎችን አቅም በማገናዘብ የአውሮፕላን ቴኬት ዋጋ  በ50 በመቶ መቀነሱን የጠቀሱት አቶ ግርማ በአሁኑ ወቅት አየር መንገዱ በቀን 8  የሚደርሱ በረራዎችን በማድረግ  ከ1ሺህ በላይ የሚሆኑ ዜጎችን ወደ አገራቸው እንዲመለሱ 24 ሰዓት  በትብብር እየሠራ መሆኑን ገልጸዋል ።መንግሥት ከስደት ተመላሾቹን ወቅታዊ ሁኔታን ከግንዛቤ ውስጥ በማስገባትም 21 የሚጠጉ  የቤት መገልገያ እቃዎችን ከቀረጥ  ነጻ እንዲገቡ በማድረግ ሃብትና  ንብረታቸው በሰው አገር  ባክኖ እንዳይቀር  የበኩሉን ጥረት በማድረግ ላይ መሆኑን አቶ ግርማ አመልክተዋል።          ከሳውዲ ተመላሽ ዜጎችን አገራቸው ከተመለሱ በኋላ በዘላቂነት እንዲቋቋሙ ለማስቻል ከስደት ተመላሾች  ኮሚቴ በየደረጃው እንዲቋቋም መደረጉን የገለጹት አቶ ግርማ ከሳውዲ ተመላሾቹን በማደራጀት፣ ብድር፣ ሥልጠናና የመሥሪያና የመሸጫ ቦታዎችን በማመቻቸት የመልሶ ማቋቋም ተግባርን ለማከናወን ዝግጅቶች እየተካሄዱ ይገኛል  ።የሳውድ አረቢያ መንግሥት  የመኖሪያና የሥራ  ፍቃድ  የሌላቸው  የውጭ አገራት ዜጎች ከመጋቢት 21 እስከ  ሰኔ 20 ድረስ አገሪቱን ለቀው እንዲወጡ  ገደብ ያለው  የምህረት አዋጅ ማውጣቱ ይታወሳል ።               